CELEX: 32022D0762
Language: ro
Date: 2022-05-12 00:00:00
Title: Decizia (UE) 2022/762 a Consiliului din 12 mai 2022 privind poziția care urmează să fie adoptată, în numele Uniunii Europene, în cadrul Comitetului de control al statului portului din cadrul Memorandumului de înțelegere de la Paris privind controlul statului portului în ceea ce privește statutul Federației Ruse de membru al Memorandumului de înțelegere de la Paris

18.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 139/16
               
            
         DECIZIA (UE) 2022/762 A CONSILIULUI
         din 12 mai 2022
         privind poziția care urmează să fie adoptată, în numele Uniunii Europene, în cadrul Comitetului de control al statului portului din cadrul Memorandumului de înțelegere de la Paris privind controlul statului portului în ceea ce privește statutul Federației Ruse de membru al Memorandumului de înțelegere de la Paris
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Memorandumul de înțelegere privind controlul statului portului (denumit în continuare „MoU de la Paris”) a fost semnat la Paris la 26 ianuarie 1982 și a intrat în vigoare la 1 iulie 1982. MoU de la Paris are ca membri 27 de autorități maritime, și anume Belgia, Bulgaria, Canada, Cipru, Croația, Danemarca, Estonia, Federația Rusă, Finlanda, Franța, Germania, Grecia, Irlanda, Islanda, Italia, Letonia, Lituania, Malta, Norvegia, Polonia, Portugalia, Regatul Unit, România, Slovenia, Spania, Suedia și Țările de Jos. Uniunea nu este parte la MoU de la Paris.
                  
               
                     (2)
                  
                  
                     Directiva 2009/16/CE a Parlamentului European și a Consiliului (1) stabilește regimul juridic al Uniunii privind controlul statului portului, reformulând și consolidând actele juridice anterioare ale Uniunii în acest domeniu, în vigoare din 1995. Regimul juridic al Uniunii privind controlul statului portului se bazează pe MoU de la Paris.
                  
               
                     (3)
                  
                  
                     În ceea ce privește statele membre, Directiva 2009/16/CE introduce în mod efectiv procedurile, instrumentele și activitățile prevăzute în MoU de la Paris în domeniul de aplicare al dreptului Uniunii. În temeiul respectivei directive, anumite decizii luate de Comitetul de control al statului portului (CCSP) instituit în temeiul secțiunii 7.1 din MoU de la Paris devin obligatorii pentru statele membre.
                  
               
                     (4)
                  
                  
                     În concluziile sale, adoptate în 24 februarie 2022, Consiliul European a condamnat în cei mai fermi termeni posibili agresiunea militară neprovocată și nejustificată a Federației Ruse împotriva Ucrainei. În concluziile sale din 24-25 martie 2022, Consiliul European a declarat că războiul de agresiune al Federației Ruse împotriva Ucrainei încalcă grav dreptul internațional și a solicitat ca Federația Rusă să înceteze imediat agresiunea militară de pe teritoriul Ucrainei.
                  
               
                     (5)
                  
                  
                     În contextul agresiunii militare a Federației Ruse împotriva Ucrainei, la 14 martie 2022, Secretariatul MoU de la Paris a primit o scrisoare din partea ministrului ucrainean al infrastructurii. În respectiva scrisoare, MoU de la Paris a fost invitat să nu rețină în mod nejustificat navele sub pavilion ucrainean în urma inspecțiilor efectuate în cadrul controlului statului portului, să excludă Federația Rusă din MoU de la Paris și să nu recunoască certificatele eliberate în numele administrației maritime a Federației Ruse.
                  
               
                     (6)
                  
                  
                     În ceea ce privește cererea de a nu reține în mod nejustificat nave ucrainene, la 2 martie 2022, MoU de la Paris a emis documentul PSCircular 101 (Orientări privind repatrierea navigatorilor din cauza situației din Ucraina), care abordează această chestiune. PSCircular 101 informează autoritățile membre că este necesar să se aplice flexibilitate în circumstanțele actuale, inclusiv în ceea ce privește repatrierea navigatorilor, Convenția din 2006 privind munca în sectorul maritim, certificatele eliberate în temeiul Convenției internaționale din 1978 privind standardele de pregătire a navigatorilor, brevetare/atestare și efectuare a serviciului de cart și certificatele medicale. MoU de la Paris poate analiza oportunitatea unor ajustări suplimentare ale PSCircular 101, dacă evoluția situației impune acest lucru. Această poziție ar trebui să fie comunicată autorităților ucrainene.
                  
               
                     (7)
                  
                  
                     În ceea ce privește cererea referitoare la statutul de membru al Federației Ruse la MoU de la Paris, ar trebui remarcat faptul că Federația Rusă a fost exclusă de la accesul și utilizarea instrumentului de selecție privind controlul statului portului și a bazei de date privind inspecțiile din cadrul THETIS, prevăzute la articolul 24 din Directiva 2009/16/CE. Acest lucru înseamnă că participarea Federației Ruse la activitățile MoU de la Paris este deja foarte limitată și, fără acces la baza de date respectivă, Federația Rusă nu își poate îndeplini în mod efectiv obligațiile care îi revin în temeiul MoU de la Paris.
                  
               
                     (8)
                  
                  
                     Nici MoU de la Paris, nici îndrumările în materie de politică nu conțin vreo procedură sau vreun mecanism de excludere a membrilor din MoU de la Paris. Pe lângă excluderea din MoU de la Paris, există alternativa de suspendare a statutului de membru până la noi dispoziții. Deși efectul imediat al suspendării ar fi similar cu excluderea, suspendarea nu are efect permanent. Cu toate acestea, MoU de la Paris nu conține nici dispoziții privind suspendarea. Suspendarea ar permite o analiză suplimentară a necesității excluderii complete din MoU de la Paris și ar putea fi revocată dacă circumstanțele se schimbă.
                  
               
                     (9)
                  
                  
                     Uniunea, în calitate de actor global, se află în centrul eforturilor depuse în cadrul Organizației Națiunilor Unite (ONU) și al altor foruri și procese multilaterale de a trage la răspundere Federația Rusă pentru agresiunea militară neprovocată și nejustificată împotriva Ucrainei, de a opri agresiunea militară pe teritoriul Ucrainei și de a asigura revenirea la respectarea deplină a suveranității, independenței și integrității teritoriale a Ucrainei în cadrul frontierelor sale recunoscute la nivel internațional. Agresiunea militară neprovocată și nejustificată a Federației Ruse împotriva Ucrainei reprezintă o încălcare gravă a articolului 2 alineatul (4) din Carta ONU, care interzice amenințarea cu forța sau folosirea ei împotriva integrității teritoriale sau a independenței politice a vreunui stat.
                  
               
                     (10)
                  
                  
                     Având în vedere cele de mai sus, ținând cont de gravitatea situației și atât timp cât Federația Rusă nu respectă principiile Cartei ONU și obligațiile internaționale care îi revin, este oportun să se suspende statutul de membru al Federației Ruse la MoU de la Paris, în conformitate cu articolul 62 alineatul (3) din Convenția de la Viena privind dreptul tratatelor.
                  
               
                     (11)
                  
                  
                     Cooperarea în cadrul CCSP cu alte țări terțe membre ale MoU de la Paris, și anume Canada, Islanda, Norvegia și Regatul Unit, este esențială pentru a se ajunge la o decizie de suspendare a statutului de membru al Federației Ruse la MoU de la Paris,
                  
               
                     (12)
                  
                  
                     În ceea ce privește cererea de a nu recunoaște certificatele eliberate de administrația maritimă a Federației Ruse, astfel de certificate sunt eliberate în conformitate cu convențiile internaționale. Întrucât Federația Rusă este în continuare membră a Organizației Maritime Internaționale, MoU de la Paris nu are competența de a invalida recunoașterea respectivelor certificate. Această poziție ar trebui să fie comunicată autorităților ucrainene.
                  
               
                     (13)
                  
                  
                     Este oportun să se stabilească poziția care urmează să fie adoptată în numele Uniunii în cadrul CCSP în ceea ce privește statutul Federației Ruse de membru al MoU de la Paris, întrucât deciziile ar putea aduce atingere dreptului Uniunii, și anume Directiva 2009/16/CE.
                  
               
                     (14)
                  
                  
                     Poziția Uniunii ar trebui să fie exprimată de statele membre ale Uniunii care sunt membre ale MoU de la Paris, acționând împreună în interesul Uniunii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Comitetului de control al statului portului (CCSP) din cadrul Memorandumului de înțelegere de la Paris privind controlul statului portului (denumit în continuare „MoU de la Paris”) în ceea ce privește statutul Federației Ruse de membru al MoU de la Paris este următoarea:
            
                        (a)
                     
                     
                        este de acord cu abordarea prezentată la punctul 5 din documentul PSCC55/11.1 al CCSP privind reținerea navelor sub pavilion ucrainean în porturile care sunt parte la MoU de la Paris;
                     
                  
                        (b)
                     
                     
                        sprijină în mod activ suspendarea Federației Ruse din MoU de la Paris;
                     
                  
                        (c)
                     
                     
                        depune eforturi pentru a obține consensul membrilor MoU de la Paris, alții decât Federația Rusă, privind suspendarea Federației Ruse din MoU de la Paris, până la noi dispoziții;
                     
                  
                        (d)
                     
                     
                        este de acord cu abordarea prezentată la punctul 7 din documentul PSCC55/11.1 al CCSP privind invalidarea recunoașterii certificatelor statutare eliberate de Federația Rusă.
                     
                  
         
            Articolul 2
            Statele membre ale Uniunii care sunt membre ale MoU de la Paris, acționând împreună în interesul Uniunii, exprimă poziția menționată la articolul 1.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 12 mai 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Directiva 2009/16/CE a Parlamentului European și a Consiliului din 23 aprilie 2009 privind controlul statului portului (JO L 131, 28.5.2009, p. 57).